Бжьаниа Жириновски иҭаацәа дрыдышшылеит
© Sputnik / Григорий СысоевУшёл из жизни Владимир Жириновский
© Sputnik / Григорий Сысоев/
ЛДПР афракциа ахантәаҩы, Аҳәынҭқарратә Думаҿ алиберал-демократиатә партиа ахаҭарнак Владимир Жириновски 76-шықәса дшырҭагылаз иԥсҭазаара далҵит.
АҞӘА, мшаԥы 7 – Sputnik. Аԥсны ахада Аслан Бжьаниа аполитик иԥсҭазаара иалҵра инамадан Владимир Жириновски иҭаацәа дрыдышшылеит ҳәа аанацҳауеит ахада ипресс-маҵзура.
"Владимир Вольф-иԥа Урыстәылатәи Афедерациаҟны иналукааша политикын. Илшарақәа дууп атәылаҿ апарламентаризм арӷәӷәареи арҿиареи рҿы. Иара еснагь зхатә гәаанагара, зхатә позициа змаз уаҩын, Урыстәыла ажәлар ринтересқәа раԥхьа изыргылоз ҳәынҭқарратә усзуҩын", - аҳәоит анашьҭымҭаҿы.
Владимир Жириновски иԥсҭазаара далҵит мшаԥы 6 азы.
Жириновски хәажәкыра 2 раахыс ахәшәтәырҭа дҭан акоронавирус иманы.
Хәажәкыра 25 азы Жириновски иԥсҭазаара далҵит ҳәа аҳәамҭа ҟаиҵеит асенатор Александр Прониушкин Telegram-канал аҿы. Усҟан Виачеслав Володин Жириновски иҭагылазаашьа уадаҩуп, аха иԥсы ҭоуп ҳәа азгәеиҭеит.
6 Мшаԥы 2022, 14:09
Владимир Жириновски фынтә Урыстәыла ахадас икандидатура ықәиргылахьан. Деицырдыруан ихымҩаԥгашьеи иқәгыларақәеи рыла.
2005 шықәсазы Аԥсни Урыстәылеи ажәларқәа реиҩызара рырӷәӷәараҿы илшамҭақәа рзы Владимир Жириновски Аҳәынҭқарратә ҳамҭа "Ахьӡ-аԥша" аҩбатәи аҩаӡара ианашьан.